इसी प्रकार ‘अर्थ’ का नायक राजकुमार उपन्यासकार है| पिता की मृत्यु के बाद वो निर्धन हो जाता है| वह धर्म में आस्था रखता है| वह चित्रकूट जाता है एवं रामचंद्र जी का स्मरण करता है| स्वप्न में भगवान उसे अर्थ प्रदान करते हैं| इस प्रकार एक धार्मिक कथा की तरह ही उसके ‘दिन फिर जाते हैं’ और चार साल में ही वह उपन्यासकार के रूप में ख्याति प्राप्त कर लेता है| धार्मिक आस्था की कहानी ‘भक्त और भगवान’ में भी निराला ने प्रस्तुत की है| कहानी का भक्त प्रश्न करता है कि-“ ये गरीब मरे जा रहे हैं, इनके लिए क्या होगा?” महावीर जी उत्तर देते हैं- “ इन्हें वही उभाड़ेगा जो वहाँ के राजा को उभाड़ता है| तुम अपने में रहो, दूर मत आओ|”7 इस तरह भक्त और भगवान कहानी के माध्यम से निराला ने वस्तुतः अपने जीवन के अकाल और महामारी को प्रस्तुत किया है| भक्त की पत्नी का स्वर्गवास हो जाता है यथा निराला की पत्नी का भी| पड़ोस की एक भाभी उसकी प्रशंसा में कहती है—“ भैया, ऐसी देवी तुम्हें दूसरी नहीं मिल सकती, चाहे तुम दुनिया देख डालो|”8 इस प्रकार ‘चतुरी’ भी निराला की पत्नी की प्रशंसा में कहता है—“ तुम ब्याह करते नहीं, नहीं तो तेरह काकी आ जाएँ, हां वैसी तो . . . |”9 वैसी तो के आगे की रिक्तता काकी जैसी मिलना मुश्किल है की तरफ़ संकेत करती है| आगे चतुरी निराला की पत्नी की और तारीफें करता है| इस तरह हम देखते हैं कि निराला ने अपने जीवन के कुछ पक्षों को कथा के माध्यम से भी व्यक्त किया है|